Kent Nielsen indrømmer, at AaB's 4-3-sejr over OB er noget af det vildeste, han nogensinde har været med til.

Det var drama for alle pengene, da AaB og OB søndag aften tørnede sammen på Tre-For Park i en kamp, hvor gæsterne fra Aalborg vandt 4-3 efter en vanvittig anden halvleg med røde kort, straffespark og tvivlsomme kendelser. Kampen fik også AaB-træner Kent Nielsens hjerte til at pumpe lidt hurtigere. - Jeg tror aldrig, jeg har været med til noget lignende. Vi lod os frustrere lige efter pausen, men alligevel formåede vi at få sat nogle gode angreb sammen. Det var lidt surrealistisk, siger Kent Nielsen. AaB kom foran 2-0 i løbet af første halvleg, men fem minutter før pausefløjtet fik OB reduceret. - Vi var meget irriterede over, at de fik lov til at score lige inden pausen. Der gik ikke lang tid, før de fik scoret, til vi fik det røde kort. Og så var det jo op af bakke, siger han. På trods af, at OB udlignede til 2-2 og AaB fik Rasmus Würtz smidt kort inde i anden halvleg, endte nordjyderne alligevel med at vinde 4-3. En præstation, der ifølge AaB-træneren skyldes en blanding selvtillid og held. - Det er selvfølgelig noget med selvtillid at gøre. Og så skal du også have lidt held, for OB bombarderede vores felt, siger han. AaB er med sejren nu kun tre point efter Randers, der ligger på tredjepladsen.